DA Den Europæiske Unions Tidende CE 88/384

(2004/C 88 E/0391)

SKRIFTLIG FORESPØRGSEL E-2183/03

af Maurizio Turco (NI) til Kommissionen

(30. juni 2003)

Om: Yderligere krænkelser af religionsfriheden og lovbestemte restriktioner for udøvelsen af reliøse aktiviteter i Belarus

Om aftenen den 1. juni brød en gruppe bevæbnede politibetjente ind i en privat lejlighed i hovedstaden Minsk, hvor de afbrød et Hindu-meditationsritual;

lederen af gruppen, Natalya Solovyova, hævder, at denne indtrængen fandt sted nøjagtigt en uge efter, at et tilsvarende meditationsmøde var blevet afbrudt et andet sted i byen;

Hindu-samfundet er ikke blevet idømt bøder på grund af deres møder, men det er blevet truet med lovforanstaltninger som bl.a. fængsling, fordi det af politiet er blevet defineret som en sekt;

myndighederne har i intet tilfælde brugt loven som retsgrundlag for deres invasion;

gruppen havde uden held forsøgt at blive registreret inden ikrafttrædelsen af den mere restriktive religionslov i november sidste år;

ingen officiel talsmand for nationale eller lokale religiøse anliggender, herunder Alla Ryabitseva, leder af ministeriet for etniske og religiøse anliggender i Minsk, har redegjort for grunden til den væbnede afbrydelse af møderne.

Kan Kommissionen på denne baggrund og under henvisning til det fremragende samarbejdsforhold mellem Den Europæiske Union og Belarus på økonomisk og kommercielt plan besvare følgende spørgsmål:

— har den kendskab til overstående?

— hvilke initiativer inden for samarbejdsforbindelserne kunne udgøre et seriøst og effektivt middel til at tilskynde Belarus til at respektere religionsfriheden?

Samlet svar

afgivet på Kommissionens vegne af Christopher Patten

på skriftlige forespørgsler E-2139/03 og E-2183/03

(28. juli 2003)

Indledningsvis skal det erindres, at Rådet i september 1997 konkluderede, at EF og dets medlemsstater hverken ville indgå interimsaftalen eller partnerskabs- og samarbejdsaftalen med Belarus, og at gennemførelsen af EF's og medlemsstaternes programmer for teknisk bistand ville blive fastfrosset, bortset fra humanitære og regionale projekter samt projekter, som direkte støtter demokratiseringsprocessen.

Som følge af den suspenderede ratificering af samarbejds- og partnerskabsaftalen og fastfrysningen af interimsaftalen er samhandelen og de økonomiske forbindelser mellem EU og Belarus stærkt begrænsede.

Medlemsstaterne og Kommissionen har kendskab til den religionslov, som Belarus indførte i november 2002, og er dybt bekymrede over visse af dens bestemmelser og den måde, som den anvendes på. EU har givet udtryk for denne bekymring inden for rammerne af Organisationen for Sikkerhed og Samarbejde i Europa (OSCE), som Belarus også er medlem af. Kommissionen er foruroliget over de to tilfælde, som det ærede medlem henviser til.

Kommissionen understreger på ny, at den lægger stor vægt på religions-, tros- og ytringsfrihed. EU har gentagne gange bekræftet, at menneskerettigheder og demokratisering udgør en central del af den politiske dialog med tredjelande. Religionsfriheden som en grundlæggende menneskerettighed og religiøse mindretals rettigheder behandles således inden for rammerne af EU's bilaterale politiske dialog og, i givet fald, gennem henvendelser og offentlige erklæringer samt via EU's optræden i fora som FN's Kommission for Menneskerettigheder eller det tredje udvalg i FN's generalforsamling.

Kommissionen vil fortsætte sin indsats for religionsfriheden og menneskerettighederne i Belarus i tæt samarbejde med medlemsstaterne, Europarådet, OSCE og FN og vil fortsat tage dette spørgsmål op med Belarus i alle relevante sammenhænge. Kommissionen har ikke kendskab til andre initiativer, som inden for de nuværende rammer for samarbejdet kunne fungere som et seriøst og effektivt middel til at få Belarus til at respektere religionsfriheden.